Η εφαρμογή των διατάξεων της εντολής στο χώρο του εμπορικού δικαίου
Authors: Μαντενιώτου-Λυρατζοπούλου Κυριακή 
Published: August 2021

Στη μελέτη αυτή γίνεται προσπάθεια να εντοπισθεί η εφαρμογή των διατάξεων της εντολής, όπως ισχύουν σήμερα στον ΑΚ και να κατανοηθεί η δυνατότητα και κυρίως η ανάγκη εφαρμογής τους στη ρύθμιση των εμπορικών σχέσεων, που είτε παραμένουν αρρύθμιστες, είτε η ρύθμισή τους είναι ελλιπής και κυρίως στην επίλυση ζητημάτων που προκύπτουν από τις σχέσεις μεταξύ των συμβαλλόμενων. Η μελέτη χωρίζεται σε τρία μέρη: Στο Εισαγωγικό μέρος, στο πρώτο κεφάλαιο γίνεται αναφορά στη σύμβαση εντολής πριν από την εισαγωγή του Αστικού Κώδικα, της οποίας χαρακτηριστικό γνώρισμα ήταν το άμισθο ήδη από το Ρωμαϊκό δίκαιο, χαρακτηριστικό της που διατηρήθηκε μέχρι σήμερα και τη διαφοροποιεί από τις συμβάσεις έργου ή εργασίας, στις οποίες καταβάλλεται πάντα αμοιβή. Στη συνέχεια γίνεται ανάπτυξη της σύμβασης εντολής όπως ισχύει στον ΑΚ. Ακολουθούν λίγα λόγια για την έμμισθη εντολή. Στο δεύτερο κεφάλαιο γίνεται διάκριση της σύμβασης εντολής από τις συγγενείς με αυτήν συμβάσεις μίσθωσης εργασίας, έργου και εταιρίας. Στο Πρώτο μέρος, στο πρώτο κεφάλαιο εντοπίζεται η εφαρμογή των διατάξεων της εντολής στις συμβάσεις εμπορικής διαμεσολάβησης και πιο συγκεκριμένα στις συμβάσεις παραγγελίας – χρηματιστηριακής παραγγελίας - πρακτορείας - μεσιτείας-εμπορικής αντιπροσωπείας-αποκλειστικής διανομής-και μεταφοράς. Στο δεύτερο κεφάλαιο γίνεται αναφορά στις νέες μορφές συμβάσεων της σύγχρονης οικονομίας, δηλαδή στη σύμβαση Factoring-Franchising και Leasing. Σε όλες αυτές τις εμπορικές συμβάσεις εφαρμόζονται είτε αναλογικά είτε συμπληρωματικά οι διατάξεις για την εντολή. Στο Δεύτερο μέρος, στο πρώτο κεφάλαιο εξετάζεται η εφαρμογή των διατάξεων της εντολής στο χώρο του δικαίου των κεφαλαιουχικών εταιριών και συγκεκριμένα στις σχέσεις μεταξύ των μελών των οργάνων διοίκησης και των εταιριών. Στο δεύτερο κεφάλαιο εξετάζεται στις προσωπικές εταιρίες η σχέση του διαχειριστή και του εκκαθαριστή με την εταιρία και διακρίνονται δύο όψεις, η οργανική και η υποκείμενη. Στο τρίτο κεφάλαιο μελετάται η εντολή στο δίκαιο των τραπεζικών συμβάσεων. Στο τέταρτο κεφάλαιο ερευνάται η εφαρμογή των διατάξεων της εντολής στη σύμβαση επιταγής. Τέλος στο πέμπτο κεφάλαιο ερευνάται η εντολή στο χώρο του Ναυτικού Δικαίου, όπου εφαρμόζονται οι διατάξεις της, κυρίως στη σύμβαση ναυτολόγησης του πλοιάρχου και στη σχέση μεταξύ πλοιοκτήτη και ναυτικού πράκτορα. Από τη μελέτη αυτή συνάγεται ότι οι διατάξεις για την εντολή διαπνέουν όλο σχεδόν το χώρο του εμπορικού δικαίου, γενικού και ειδικού, εφαρμοζόμενες αναλογικά και συμπληρωματικά για την επίλυση ζητημάτων που προκύπτουν από τα κενά της νομοθεσίας μας. Η άμεση εφαρμογή των διατάξεων της εντολής προσκρούει στον άμισθο χαρακτήρα της και την κατηγορηματική άρνηση πολλών θεωρητικών να δεχθούν ότι μπορεί να υπάρξει έμμισθη εντολή. Ειδικά στο χώρο των εμπορικών συναλλαγών η ύπαρξη της έμμισθης εντολής είναι απαραίτητη, για το λόγο ότι στο χώρο αυτό καμία απολύτως εργασία δεν παρέχεται χωρίς αμοιβή. Η αναλογική εφαρμογή των διατάξεων της εντολής δεν λύνει οριστικά και μόνιμα τα προβλήματα ούτε και καλύπτει, πλήρως, τα κενά της νομοθεσίας μας. Ούτε εύκολη είναι η εφαρμογή της ούτε γίνεται με απόλυτη ομοφωνία.